تورکیه خاریجی ایشلر ناظیرلیگی ایستراتژی آراشدیرما‌لار مرکزی (سام) ایله آذربایجان جمهور باشقانلیغی اولوسلار آراسی علاقه‌لر آراشدیرما مرکزی (AIR Center) آراسیندا امکداش‌لیق پروتوکولو ایمضالاندی.
آذربایجانین پایتاختی باکی-دا تورک دؤولت‌لری آراسینداکی ایش بیرلیگی‌نین دام تشکیلاتی تورکدیل‌لی اؤلکه‌لرین امکداش‌لیق شوراسی‌نین (Türk Keneşi) قورولوشونون اساسی اولان ناخچیوان سازیشی‌نین 10-جو ایلدؤنومو موناسیبتیله کنفرانس کئچیریلیب.
AIR Center  طرفیندن تشکیل اولونان کنفرانسدا آذربایجان خاریجی ایشلر ناظیری‌نین معاوینی رامیز حسن وو، تورکدیل‌لی اؤلکه‌لرین پارلامئنت مجلیسی‌نین (تورکپا) باش کاتیبی آلتین بیگ مامایوسوپوو، تورک کئنئشی باش کاتیبی‌نین معاوینی قیسمت گؤزلوو، اولوسلار آراسی تورک مدنیت و ارثی فوندونون باشقانی گونای افندیئوا، AIR Center – ین صدری فرید شفیئو و دیگر معتبر قوناق‌لار ایشتیراک ائدیب.
قازاخیستان، قیرغیزیستان، اؤزبکیستان و ماجاریستان ایستراتژی آراشدیرما مرکزلریندن صلاحیت‌لی و نماینده‌لرین ده ایشتیراک ائتدیگی کنفرانسدا تورکیه‌نی اؤلکه‌نین ایستراتئژی آراشدیرما‌لار مرکزی‌نین صدری اوفوک اولوتاش و تورکیه-‌نین آذربایجان‌داکی سفیری ارکان اؤزورال تمثیل ائدیب.
کنفرانسدا تورک شوراسی‌نین تشکیلات پروسه‌سی، بو گونه قدر الده ائدیلن اوغورلار، قورومون داها دا گوجلنمه‌سی اوچون لازیم اولان‌لار و ناخچیوان سازیشی‌نین اهمیتی حاقیندا چیخیش‌لار ائدیلیب.
تدبیر چرچیوه‌سینده سام و "ایر سنتر" آراسیندا امکداش‌لیق پروتوکولو ایمضالانیب. پروتوکولا سام-ین صدری اوفوق اولوتاش و "ایر سنتر"ین صدری فرید شفیئو ایمضا آتیب‌لار.
